Antikominternpakten
Store norske leksikon,Historie,Verdens historie og samtidshistorie,Verdens historie,Andre verdenskrig
Antikominternpakten var en pakt rettet mot den kommunistiske internasjonale, Komintern, inngått i Berlin 25. november 1936 mellom nazi-Tyskland og Japan.
Opphavsmannen var den senere tyske utenriksminister Joachim von Ribbentrop. Ved overenskomsten sikret Japan seg tysk anerkjennelse av lydriket i Mandsjukuo. Avtalen forpliktet de to parter til å holde hverandre underrettet om Kominterns virksomhet og til å rådslå om felles forholdsregler i kampen mot kommunistene. I 1937 tiltrådte Italia pakten.Særlig fra tysk side arbeidet man med å få andre stater til å slutte seg til pakten og utvikle den til grunnlaget for en slags motorganisasjon mot Folkeforbundet. I 1939 ble Antikominternpakten tiltrådt av Ungarn, Mandsjukuo og Spania, og da pakten ble fornyet november 1941, underskrev også den japanvennlige kinesiske regjering i Nanjing, Romania, Bulgaria, Kroatia, Slovakia, Finland og Danmark.Pakten ble oppløst ved aksemaktenes nederlag i 1945. Les mer i Store norske leksikon andre verdenskrig andre verdenskrig – viktige hendelser nazisme fascismen i Italia kommunisme aksemaktene